**Eclipsă de soare**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îndrăgostită, luna a furat soarele

Pogorând întuneric cețos,

Cu tremur de raze sihastre

În vidul de gheață sticlos.

Cu el s-a contopit în neant

Dezlănțuind nuntă mare în cer,

Stelele s-au strâns în alai

Și-au pornit să danseze-n eter,

Mirele a poposit doar o clipă

Sărutându-și mireasa cu foc,

Și-a așezat diamante-n coroană

Apoi s-a urnit de pe loc.

S-a ivit iar pe bolta senină,

Mai fierbinte, cu fumuri de fante,

Zâna lui s-a-ndreptat către casă

Și-l așteaptă în fiece noapte.